*proiect*

**GUVERNUL REPUBLICII MOLDOVA**

H o t ă r î r e nr. \_\_\_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_2014

Chişinău

**cu privire la modificarea Instrucţiunii privind modul de eliberare a certificatului de concediu medical**

Guvernul HOTĂRĂŞTE:

În scopul ajustării modului de eliberare a certificatului de concediu medical la noile prevederi legislative, urmare a modificării a Legii nr. 289 din 22 iulie 2004 privind îndemnizaţiile pentru incapacitatea temporară de muncă şi alte prestaţii de asigurări sociale şi a Hotărîrii de Guvern nr. 108 din 03 februarie 2005 ,,Privind aprobarea Regulamentului cu privire la condiţiile de stabilire, modul de calcul şi de plată a îndemnizaţiilor pentru incapacitatea temporară de muncă”, Instrucţiunea privind modul de eliberare a certificatului de concediu medical, aprobată prin Hotărârea Guvernului nr. 469 din 24 martie 2005 (Monitorul Oficial al Republicii Moldova, 2005, nr. 77-79, art. 529) se modifică după cum urmează:

1. La punctul 3 alineatul 2 la va avea următorul conţinut:

 ,,Certificatul pentru maternitate se eliberează femeilor salariate, ucenicelor, şomerelor, care beneficiază de ajutor de şomaj şi soţiilor aflate la întreţinerea soţilor, încadraţi în sistemul public de asigurări sociale”.

1. Punctul 5 va avea următorul conţinut:

 ,,5. Certificatul se eliberează şi în  cazurile în care incapacitatea temporară de muncă a survenit în perioada de probă sau în ziua concedierii.

 În cazurile de boală obişnuită, accidente nelegate de muncă, maternitate şi protezare ortopedică certificatul se eliberează inclusiv în cazul în care incapacitatea temporară de muncă a survenit în timpul concediului de odihnă anual.

 Certificatul se eliberează pe zile calendaristice”.

1. Punctul 9 va avea următorul conţinut:

,,9. În condiţii de tratament ambulator certificatul se eliberează de către medicul de familie din instituţia medico-sanitară de asistenţă medicală primară, în în cadrul căreia este înregistrată persoana.

În caz de traumatism certificatul poate fi eliberat de către medicul traumatolog, care realizează măsurile de tratament şi supraveghere a bolnavului.

În cazul cînd boala a survenit în afara locului de trai se permite eliberarea certificatului pentru tratament în condiţii de ambulator de către medicul de familie din altă localitate, cu acordul şefului instituţiei/subdiviziunii sau persoanei numite responsabile, pe un termen de pînă la 3 zile calendaristice, perioadă în care pacientul se va prezenta la medicul de familie în lista căruia este înregistrat, pentru efectuarea expertizei incapacităţii temporare de muncă în modul stabilit.”.

1. La punctul 10:

 alineatul 1 se completează la final cu fraza: ,,Pentru cazurile neîntrerupte de incapacitate temporară de muncă, cu trecere dintr-un an calendaristic în altul, calculul zilelor se efectuează pentru toată perioada, începând cu prima zi de incapacitate temporară de muncă.”

ultimul alineat se expune în redacţie nouă: ,,Trimiterea pentru expertizare în cadrul Consiliului pentru Determinarea Dizabilităţii şi Capacităţii de Muncă se efectuează cu acordul şefului instituţiei/subdiviziunii sau persoanei numite responsabile.

Certificatul pentru incapacitatea temporară de muncă legată cu apariţia riscului de întrerupere a sarcinii se eliberează pe toată perioada concediului medical, inclusiv şomerelor, fără solicitarea avizului Consiliului pentru Determinarea Dizabilităţii şi Capacităţii de Muncă”.

1. La punctul 11, alineatul 2 va avea următorul conţinut:

,,După 6 zile calendaristice certificatul poate fi prelungit pentru perioade ce nu depăşesc 10 zile calendaristice, iar în cazurile tratamentului de durată, justificate din punct de vedere medical (tuberculoză, cancer, traumatisme etc.) prelungirea certificatului de concediu medical poate fi efectuată pentru o perioadă de pînă la 30 zile calendaristice.”

1. Punctul 12 va avea următorul conţinut:

,,Persoanelor care activează în baza contractului individual de muncă pe o perioada ce nu depăşeşte un an, inclusiv celor angajaţi la lucrări sezoniere şi şomerilor, certificatul de concediu medical se eliberează pentru o perioadă de pînă la 30 zile calendaristice în perioada de acţiune a contractului şi, respectiv, în perioada de acordare a ajutorului de şomaj.

În caz de pierdere a capacităţii de muncă pe motiv de tuberculoză, SIDA şi maladie oncologică indemnizaţia se stabileşte peste perioada de 30 zile calendaristice, dar nu mai mult decît pînă la expirarea contractului individual de muncă.

Pentru persoanele cu contract individual de muncă pe durată determinată, ce depăşeşte un an, certificatul se eliberează conform condiţiilor generale.”

1. Punctul 13 va avea următorul conţinut:

,,13. În cazul în care măsurile de tratament şi reabilitare nu s-au soldat cu ameliorarea stării de sănătate, cînd boala sau trauma au o evoluţie îndelungată şi/sau au apărut semne de dizabilitate cu pierderea capacităţii de muncă, trimiterea bolnavului la expertizare în cadrul Consiliului pentru Determinarea Dizabilităţii şi Capacităţii de Muncă se efectuează indiferent de durata concediului medical”.

În cazul în care Consiliul pentru Determinarea Dizabilităţii şi Capacităţii de Muncă a decis încadrarea în grad de dizabilitate, certificatul se prelungeşte pînă la data, cînd persoanei i s-a stabilit gradul de dizabilitate, fără a se depăşi perioada maximă pentru  care se eliberează certificatul, prevăzută de prezenta instrucţiune.”

1. Compartimentul ,,*B.* *Pentru îngrijirea copilului bolnav”* va avea următorul conţinut:

,, *B.* *Pentru îngrijirea copilului bolnav*

25. Certificatul pentru îngrijirea copilului bolnav în condiţii de ambulator se eliberează mamei sau tatălui pentru copii în vîrstă de pînă la 10 ani. Pentru copii încadraţi în grad de dizabilitate şi copii ce suferă de maladie oncologică certificatul pentru îngrijire în cazul maladiilor intercurente se eliberează pînă la vîrsta de 16 ani. Durata neîntreruptă pentru care se eliberează certificatul pentru îngrijirea copilului bolnav în condiţii de ambulator nu depăşeşte 14 zile calendaristice.

Pentru îngrijirea copilului bolnav certificatul se eliberează şi altui membru al familiei (bunicii, bunelului, altor membri ai familiei încadraţi în muncă, tutorelui sau curatorului), dacă din anumite motive întemeiate, confirmate documentar, mama sau tata nu poate îngriji (în caz de boală, absenţă temporară, decădere din drepturile părinteşti etc.).

Dacă copilul bolnav necesită îngrijire o perioadă mai îndelungată decît cea stabilită de prezenta instrucţiune, se eliberează concluzie medicală de model aprobat de Ministerul Sănătăţii, care serveşte drept argument de lipsă de la serviciu, însă nu reprezintă temei pentru plata îndemnizaţiei pentru incapacitatea temporară de muncă.

26. Dacă în familie sînt cîţiva copii, care s-au îmbolnăvit consecutiv, certificatul se eliberează pentru fiecare caz concret aparte, conform prevederilor prezentei instrucţiuni. Cînd doi sau mai mulţi copii se îmbolnăvesc concomitent, pentru îngrijirea lor se eliberează un singur certificat.

27. În cazul tratamentului în spital al copilului în vîrstă de pînă la 10 ani, precum şi al copilului cu grad de dizabilitate sau care suferă de maladie oncologică în vîrstă de pînă la 16 ani, mamei sau tatălui i se eliberează certificat pe întreaga perioadă în care copilul bolnav necesită îngrijire, dar nu mai mult de 30 zile calendaristice.

Dacă mama sau tata, din motive întemeiate nu poate îngriji copilul, certificatul pentru îngrijirea copilului bolnav aflat în spital se eliberează altei persoane care îl îngrijeşte (tutorelui, altui membru de familie, bunicului, bunicii).

Durata totală pentru care se eliberează certificatul pentru îngrijirea copilului bolnav în condiţii de ambulator şi/sau staţionar nu depăşeşte 60 zile cumulativ într-un an calendaristic pentru fiecare copil, cu excepţia cazurilor prevăzute în punctele 28 şi 30 al prezentei instrucţiuni.

28. În cazul în care copilul suferă de boli contagioase sau oncologice, tuberculoză, SIDA, este imobilizat într-un aparat gipsat ori este supus unor intervenţii chirurgicale, durata prelungirii certificatului se stabileşte de comun cu şeful instituţiei/subdiviziunii sau persoanei numite responsabile, în baza prevederilor p. 10 al prezentei instrucţiuni, conform indicaţiilor medicale pentru îngrijirea copilului bolnav în cazul bolii respective.

29. Certificatul pentru îngrijirea copilului bolnav nu se acordă pentru zilele în care îngrijitorul s-a aflat în concediu anual (de bază sau suplimentar), în concediu neplătit sau în concediu pentru îngrijirea acestui copil pînă la împlinirea vîrstei de 3 ani.

30. În cazul tratamentului balneo-sanatorial al copilului cu handicap în vîrstă de pînă la 16 ani, certificatul se eliberează unuia dintre părinţi sau tutorelui (curatorului), care se ocupă de îngrijirea şi educaţia copilului, pentru toată perioada aflării acestuia la tratament balneo-sanatorial (inclusiv pe durata călătoriei tur-retur), dar nu mai mult de 30 zile calendaristice pentru un epizod de tratament.”

1. Punctul 39 se completează după cuvintele ,,pînă la data plecării la sanatoriu” cu sintagma ,,integral, pentru toate zilele ce depăşesc durata concediului anual şi suplimentar”.
2. Punctul 41 va avea următorul conţinut:

 ,,41. Femeilor salariate, ucenicelor, şomerelor, care beneficiază de ajutor de şomaj, certificatul pentru maternitate se eliberează de către medicul de familie.

 Soţiilor aflate la întreţinerea soţilor certificatul se eliberează de către medicul de familie, cu acordul şefului instituţiei/subdiviziunii sau persoanei numite responsabile. Faptul că soţia se află la întreţinerea soţului se confirmă prin prezentarea actului de identitate al soţiei, soţului şi adeverinţei de căsătorie”.

1. Punctul 42 va avea următorul conţinut:

,, 42. Certificatul pentru concediu de maternitate se eliberează la a 30-a săptămînă de sarcină, pe o durată totală de 126 zile calendaristice şi include concediul prenatal, cu o durată de 70 zile calendaristice şi concediul postnatal, cu o durată de 56 zile calendaristice.

Pentru soţiile aflate la întreţinerea soţului***,*** în cazul înregistrării căsătoriei după 30 săptămîni de sarcină, certificatul pentru concediul de maternitate se eliberează de la data înregistrării căsătoriei pînă la data expirării concediului de maternitate.

În cazul naşterilor complicate, se eliberează suplimentar un alt certificat pentru concediu de maternitate, cu durata de 14 zile calendaristice. În aceste situaţii certificatul este eliberat în baza consemnării naşterii сomplicate în documentaţia medicală primară de forma stabilită, completată de instituţia medico-sanitară unde a avut loc naşterea.

În cazul sarcinii cu doi feţi certificatul pentru concediul de maternitate se eliberează la termenul de 30 săptămâni de sarcină, pentru durata totală de 140 zile calendaristice (care include 70 zile - concediu prenatal şi 70 zile – concediu postnatal).

În cazul sarcinii cu trei şi mai mulţi feţi, certificatul pentru concediul de maternitate se eliberează la termenul de 24 săptămâni de sarcină, pentru durata totală de 182 zile calendaristice (care include 112 zile – concediu prenatal şi 70 zile – concediu postnatal).

În cazuri argumentate, cînd certificatului pentru concediu de maternitate se eliberează după 30 săptămânide sarcină, acesta se va elibera în ziua adresării, însă pe certificatul de concediu medical în rubrica ,,Eliberare de la lucru (de la ce dată)” se va indica data cînd femeia a împlinit termenul 30 săptămâni de sarcină, de la care se vor calcula 126 zile calendaristice

Eliberarea certificatului pentru concediul de maternitate în perioada concediului pentru îngrijirea copilului pînă la împlinirea vîrstei de 3 ani, se efectuează conform prevederilor generale de eliberare a certificatului pentru concediu de maternitate”.

1. Punctul 44 va avea următorul conţinut:

,,44. Dacă naşterea s-a produs cînd sarcina era în perioada de gestaţie de 22 săptămîni şi mai mult, dar nu a atins termenul de gestaţie de 30 săptămîni certificatul pentru concediu de maternitate se eliberează de către instituţia medico-sanitară unde a avut loc naşterea, pentru perioada stabilită în punctul 42”.

1. Punctul 55 va avea următorul conţinut:

 ,,Certificatul se păstrează în instituţia medicală pe tot parcursul incapacităţii temporare de muncă a pacientului.

 În rubricile ,,diagnoza” şi ,,diagnoza finală” în toate cazurile se indică semnul ,,Z”. La solicitarea pacientului, după semnarea de către acesta a consimțământului informat, în caz de  îmbolnăvire de tuberculoză, SIDA şi cancer de orice tip, în partea dreaptă de sus a certificatului de concediu medical, se înscrie ,,100%” şi ,,din prima zi”, iar pentru incapacitatea temporară de muncă a femeilor gravide se înscrie ,,din prima zi”.

1. Punctul 56 va avea următorul conţinut:

 ,,Actele ce confirmă incapacitatea temporară de muncă a cetăţenilor Moldovei, aflaţi temporar în străinătate în interes de serviciu sau personal, pot fi  înlocuite cu certificat de model naţional, cu acordul şefului instituţiei/subdiviziunii sau persoanei numite responsabile din instituţia medico-sanitară unde activează medicul de familie al salariatului”.

1. La punctele 17, 59 şi 60 cuvintele ,,prin decizia Consiliului Medical Consultativ” se substituie cu cuvintele ,,cu acordul şefului instituţiei/subdiviziunii sau persoanei numite responsabile”.
2. Punctul 64 va avea următorul conţinut:

 ,,64. Controlul corectitudinii eliberării certificatelor de concediu medical se efectuează de către instituţiile medico-sanitare în modul stabilit de Ministerul Sănătăţii”.

1. Compartimentul ,,Dispoziţii finale” se suplimentează cu un punct nou:

 ,,65. Certificatul de concediu medical se anulează în modul stabilit de Ministerul Sănătăţii, în următoarele cazuri:

a) persoana şi-a cauzat premeditat daune sănătăţii;
b) persoana şi-a pierdut capacitatea de muncă în urma comiterii unei crime;
c) persoana a urmat tratament forţat, conform hotărîrii judecătoreşti, cu excepţia persoanelor cu dizabilităţi mintale;
d) persoana se afla în detenţie sau în proces de expertizare medico-legală;
e) persoana a neglijat serviciile medicale sau de reabilitare care îi stau la dispoziţie;
f) au fost prezentate acte false;

h) persoana s-a deplasat peste hotarele ţării în perioada aflării în concediul medical, cu excepţia deplasării cu scop de tratament, confirmat prin acte medicale”.

1. În punctele 11, 14, 39, 45 şi 47 cuvintele ,,prin decizia Consiliului Medical Consultativ” se exclud.
2. În textul Hotărîrii se substituie, conform formei gramaticale respective:

cuvintele ,,Consiliul de Expertiză Medicală a Vitalităţii” cu cuvintele ,,Consiliul pentru Determinarea Dizabilităţii şi Capacităţii de Muncă”;

cuvintele ,,grad de invaliditate” cu cuvintele ,,grad de dizabilitate”;

cuvîntul ,,handicap” cu cuvîntul ,,dizabilitate”.

 **PRIM-MINISTRU                                                            Iurie Leancă

    Contrasemnează:**

 **Ministrul sănătăţii Andrei Usatîi**

 **Ministerul muncii, protecţiei**

 **sociale şi familiei Valentina Buliga**